49. ΑΠΟΦΑΣΙΣ ΥΠΟΥΡΓΩΝ ΕΘΝΙΚΗΣ ΑΜΥΝΗΣ ΟΙΚΟΝΟΜΙΚΩΝ  ΚΑΙ ΣΥΓΚΟΙΝΩΝΙΩΝ Αριθ.73139/1368 της 9/23 Αυγ. 1967 (ΦΕΚ Β΄ 525) Περί χορηγήσεως ταχ. ατελείας εις τους οπλίτας των ΤΕΑ. Έχοντες υπ’ όψιν: α)Τας διατάξεις του άρθρ. 1 παρ. 2 του Ν.Δ. 4119/60 «περί τροποποιήσεως και συμπληρώσεως διατάξεων αφορωσών τας Υπηρεσίας Ταχυδρομείων Ταχ. Ταμιευτηρίου και Τηλεπικοινωνιών», συμφώνως προς τας οποίας παρέχεται ταχυδρομική ατέλεια εσωτερικού των εις τας τάξεις του τακτικού Στρατού, Βασ. Ναυτικού και Βασ. Αεροπορίας υπηρετούντων οπλιτών. β)Το υπ’ αριθ. Ε.Π.Φ. 507.2/22/352406/7.6.67 έγγραφον του ΓΕΣ/4ον/11 δι’ ου ζητείται η χορήγησις ταχυδρομικής ατελείας εις τους οπλίτας των Ταγμάτων Εθνοφρουράς (Τ.Ε.Α.). γ)Το γεγονός ότι οι οπλίται των Τ.Ε.Α., υπαγόμενοι κατά την διάρκειαν της υπηρεσίας των εις τους στρατιωτικούς Κανονισμούς, έχουσι τας αυτάς ως και οι λοιποί οπλίται υποχρεώσεις, και ότι αι μονάδες των ΤΕΑ χαρακτηρίζονται ως μονάδες του τακτικού Στρατού, αποφασίζομεν: Όπως ταχυδρομούνται ατελώς αι παρά των εν υπηρεσία τελούντων οπλιτών των Ταγμάτων Εθνοφρουράς (ΤΕΑ) αποστελλόμεναι εις το εσωτερικόν της χώρας συνήθεις προσωπικαί των επιστολαί και δελτάρια υφ’ ας προϋποθέσεις και των λοιπών οπλιτών του Στρατεύματος και υπό τον έλεγχον των Διοικητών των οικείων Μονάδων. Αι κατά τα ανωτέρω διαβιβαζόμεναι ατελώς επιστολαί και δελτάρια δέον να αναγράφωσι τα πλήρη στοιχεία των αποστολέων οπλιτών των ΤΕΑ (ονοματεπώνυμον, βαθμός, Μονάς) να φέρωσι την σφραγίδα της Μονάδος και να κατατίθενται εις τα ταχυδρομικά Γραφεία μερίμνη της Μονάδος ΤΕΑ δι’ εξουσιοδοτημένου παρά ταύτης προσώπου. Επιστολαί μη πληρούσαι τας προϋποθέσεις ταύτας έστω και αν φέρωσι ως αποστολέα οπλίτην των ΤΕΑ υπόκεινται εις τα κεκανονισμένα ταχυδρομικά τέλη. Η ισχύς της παρούσης άρχεται από της δημοσιεύσεως εις την Εφημερίδα της Κυβερνήσεως. 